### **ДО ПРОЕКТ!**

**МИНИСТЕРСКИЯ СЪВЕТ НА**

### **РЕПУБЛИКА БЪЛГАРИЯ**

**Д О К Л А Д**

**ОТ**

**ТЕМЕНУЖКА ПЕТКОВА**

Министър на енергетиката

**ОТНОСНО:** Проект на Постановление на Министерския съвет за изменение и допълнение на Устройствен правилник на Министерството на енергетиката

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане и приемане от Министерския съвет на проект на Постановление на Министерския съвет за изменение и допълнение на Устройствен правилник на Министерството на енергетиката.

Целта на проекта на Постановление на Министерския съвет е приемането на изменения и допълнения в Устройствения правилник на Министерството на енергетиката (МЕ), както следва:

1. Привеждане на организационно-щатната структура на МЕ в съответствие с изискванията на Закона за киберсигурност и Наредбата за минималните изисквания за мрежова и информационна сигурност, чрез създаване на национален компетентен орган по мрежова и информационна сигурност, за сектор „Енергетика“.

С влизането в сила на Закона за киберсигурност на 13.11.2018г. / ЗКс, Обн., ДВ, брой 94/13.11.2018г./ и на Наредбата за минималните изисквания за мрежова и информационна сигурност /НМИМИС, Обн., ДВ, брой 59/26.07.2019г., в сила от 26.07.2019г./, министърът на енергетиката има качеството на задължен субект, който на основание на чл. 16, ал. 1, във връзка с ал. 3 от Закона за киберсигурност следва да определи национален компетентен орган по защита на мрежовата и информационна сигурност за сектор „Енергетика“. Законът за киберсигурност създава нови функции за националните компетентни органи по мрежова и информационна сигурност, конституирани към органите на държавна власт, съгласно Решение на Министерския съвет № 192/09.04.2019г., а Наредбата за минималните изисквания за мрежова и информационна сигурност, регламентира конкретните организационни мерки и мероприятия за мрежова и информационна сигурност.

Съгласно Решение № 192 на Министерския съвет от 09.04.2019 г. министърът на енергетиката е определен за административен орган, към който следва да бъде създаден национален компетентен орган по мрежова и информационна сигурност за сектор „Енергетика“. Същевременно, министърът на енергетиката е и член на Съвета по киберсигурността.

Конституирането на национален компетентен орган по мрежова и информационна сигурност за сектор „Енергетика“, определянето на специфичните му правомощия и отчетност върху дейността му, съобразно предписанията на Закона за киберсигурност и Наредбата за минималните изисквания за мрежова и информационна сигурност съставлява изцяло нова дейност за Министерството на енергетиката. Приложимият към настоящия момент Устройствен правилник на Министерството на енергетиката не кореспондира в достатъчна степен с новата нормативна уредба относно мрежовата и информационна сигурност, а също и с Решение № 192 на Министерския съвет от 09.04.2019 г. Съществува необходимост от изменения и допълнения в Устройствения правилник на МЕ, който да бъде съобразен със съществените промени в нормативната база и обществените отношения във връзка с киберсигурността.

Съгласно чл. 3, ал.1, т.3 от НМИМИС административният орган, към който са конституирани национални компетентни органи по мрежова и информационна сигурност, осигурява необходимите ресурси за прилагане на пропорционални и адекватни на рисковете организационни, технически и технологични мерки, гарантиращи високо ниво на мрежова и информационна сигурност в обхвата на наредбата. Системата от организационно-административни мерки и мероприятия, предвидени в ЗКс и НМИМИС, които са задължителни за изпълнение от административните органи, предвиждат нови функции, осъществяването на които следва да бъде обезпечено в организационно и административно-кадрово отношение.

На основание § 5, ал. 1, т. 1 от Преходните и заключителните разпоредби на Закона за киберсигурност, административните органи по чл. 16, ал. 1 от същия, в срок до два месеца от приемането на решението на Министерския съвет, създават национални компетентни органи по мрежова и информационна сигурност, както и секторни екипи към тях по чл. 18, ал. 1 и привеждат устройствените правилници за дейността на администрациите си в съответствие със закона. По идентичен начин, нормата на чл. 3, ал. 3 от НМИМИС установява задължение за административните органи по ЗКс, посочени в РМС № 192/09.04.2019г.*,* да определят служител или административно звено, който/което да отговаря за мрежовата и информационната сигурност за съответните категории съществени услуги, като този служител или звено трябва да бъде на пряко подчинение на съответния административен орган.

В тази връзка с предлаганите изменения и допълнения на Устройствения правилник на Министерството на енергетиката се предвижда определянето на длъжностно лице – служител по мрежовата и информационна сигурност, който ще бъде пряко подчинен на министъра на енергетиката, и който ще изпълнява функциите на национален компетентен орган по мрежова и информационна сигурност за сектор „Енергетика“. Предлаганата структурна промяна се извършва в рамките на утвърдената щатна численост на ведомството за сметка на намаление числеността на дирекция „Енергийни проекти и международно сътрудничество“. Промяната, която се предлага, е при пълно съобразяване със задължителните нормативи за числеността на администрацията съгласно Наредбата за прилагане на класификатора на длъжностите в администрацията.

Възлагане функциите на Програмен оператор по Програма „Възобновяема енергия, енергийна ефективност и енергийна сигурност“ (ВЕЕЕЕС), финансирана от Финансовия механизъм на Европейското икономическо пространство 2014-2021г., на дирекция „Енергийни проекти и международно сътрудничество“, която ще организира, координира и отговаря за дейностите по изпълнение на ангажиментите на министерството по програмата, и обезпечаване на дирекцията с необходимия административен капацитет.

Предлаганото изменение е в изпълнение на дадена като задължителна за изпълнение мярка от органите на Изпълнителна агенция „Одит на средствата от Европейския съюз“, в окончателен доклад за извършен одит за оценка на съответствието на Системите за управление и контрол /СУК/ на Програмния оператор по програма ВЕЕЕЕС. Изпълнението на мярката обуславя необходимостта от определяне на структурно звено, осъществяващо функциите на Програмен оператор за обезпечаване управлението на програмата. В тази връзка се предвижда увеличаване на административният капацитет на дирекция „Енергийни проекти и международно сътрудничество“ с 5 /ПЕТ/ щатни бройки сътрудници по управление на европейските проекти и програми, назначавани за срок до приключване на програмата и с възнаграждения, финансирани изцяло от Финансовия механизъм на Европейското икономическо пространство. Предвидената промяна е при пълно съобразяване със задължителните нормативи за числеността на администрацията съгласно Наредбата за прилагане на класификатора на длъжностите в администрацията. Наред с това, във връзка с изпълнението на горепосочената програма ВЕЕЕЕС се допълват и функции на дирекциите ПНДАОЧР, ФУСИКО, ЕСПУЕР и КУЕ, които съответно ще отговарят за:

* Правилното прилагане на правната рамка за изпълнение на програмата, включително осъществяването на последващ контрол на обществени поръчки провеждани от бенефициентите;
* Финансовото изпълнение на програма ВЕЕЕЕС, както и осъществяването на дейности, свързани с осчетоводяване и плащания по Програмата;
* Осъществяването на дейности, свързани с разработване на насоки за кандидатстване по процедури за подбор на проектни предложения и въвеждане в Информационна система за управление и наблюдение (ИСУН 2020) на процедурите за подбор на проектни предложения по програма „Възобновяема енергия, енергийна ефективност, енергийна сигурност“, финансирана от Финансовия механизъм на Европейското икономическо пространство“.
* Осъществяването на дейности по мониторинг на фактическото изпълнението на програмата и на проектите, както и дейности, свързани с верификация на разходите.

1. С изменението и допълнението на Устройствения правилник на Министерството на енергетиката се актуализират и функциите на Инспектората в съответствие със Закона за противодействие на корупцията и за отнемане на незаконно придобитото имущество (ЗПКОНПИ).

Предлаганият проект на акт не е свързан с въвеждане на изисквания на европейското право, поради което не се налага изготвяне на справка за съответствието с правото на Европейския съюз.

Приемането на проекта на акт не налага допълнителни разходи/трансфери или други плащания, които да бъдат извършени за сметка на операции и бюджети по държавния бюджет, поради което е изготвена финансова обосновка съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

В изпълнение на чл. 26, ал. 3 от Закона за нормативните актове и чл. 85 от Устройствения правилник на Министерския съвет и на неговата администрация, по проекта на подзаконов нормативен акт е проведено публично обсъждане, като проектът на постановление, докладът към него, частичната предварителна оценка и становището на дирекция „Модернизация на администрацията“ в администрацията на Министерския съвет, са публикувани на интернет страницата на Министерството на енергетиката и на Портала за обществени консултации. Направените бележки и предложения са отразени, съгласно приложената към доклада справка.

Проектът е съгласуван и в съответствие с чл. 32, ал. 1 от Устройствения правилник на Министерския съвет и на неговата администрация.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Постановление за изменение и допълнение на Устройствен правилник на Министерството на енергетиката.

**Приложения:**

1. Проект на Постановление на Министерския съвет;
2. Финансова обосновка, одобрена от министъра на финансите;
3. Частична предварителна оценка на въздействието;
4. Становище на дирекция „Модернизация на администрацията“;
5. Проект на съобщение за средствата за масово осведомяване;
6. Съгласувателни становища и таблица за отразяване на становищата, постъпили в хода на съгласувателната процедура;

С уважение,

**ТЕМЕНУЖКА ПЕТКОВА**

*Министър на енергетиката*